P6_TA(2005)0206

Pogoji dela voznega osebja v sektorju železniškega prevoza

Resolucija Evropskega parlamenta o predlogu Direktive Sveta o Sporazumu med Skupnostjo evropskih železnic (CER) in Evropsko federacijo delavcev v prometu (ETF) o nekaterih vidikih pogojev dela voznega osebja, dodeljenega za interoperabilne čezmejne storitve (KOM(2005)0032)

Evropski parlament,

- ob upoštevanju predloga Komisije (KOM(2005)0032),

- ob upoštevanju Listine o temeljnih pravicah Evropske unije [1],

- ob upoštevanju Direktive 2003/88/ES Evropskega parlamenta in Sveta z dne 4. novembra 2003 o določenih vidikih organizacije delovnega časa [2],

- ob upoštevanju Sporazuma, sklenjenega med Evropsko federacijo delavcev v prometu (ETF) in Skupnostjo evropskih železnic (CER), o nekaterih vidikih pogojev dela voznega osebja, dodeljenega za interoperabilne čezmejne storitve,

- ob upoštevanju, da sporazum vsebuje skupno zahtevo Komisiji, da Komisija izvede sporazum s Sklepom Sveta na predlog Komisije v skladu s členom 139(2) Pogodbe ES,

- ob upoštevanju člena 78(3) svojega Poslovnika,

A. ker člen 31 Listine o temeljnih pravicah Evropske unije določa, da imajo vsi delavci pravico do zdravih in varnih delovnih pogojev ter delovnih pogojev, ki spoštujejo njegovo dostojanstvo, do omejenega delovnega časa, dnevnega in tedenskega počitka ter plačanega letnega dopusta,

B. ker člen 139(1) Pogodbe socialnim partnerjem na ravni Skupnosti ponuja možnost, da če tako želijo, vzpostavijo dialog, ki lahko privede do pogodbenih razmerij, vključno s sporazumi,

C. ker člen 139(2) Pogodbe predvideva možnost izvajanja sporazumov, sklenjenih na ravni Skupnosti, na skupno zahtevo podpisnic s Sklepom Sveta, sprejetim na predlog Komisije,

1. pozdravlja dejstvo, da je Komisija, čeprav člen 139(2) Pogodbe ne predvideva posvetovanja z Evropskim parlamentom o zahtevi socialnih partnerjev Komisiji, poslala svoj predlog Evropskemu parlamentu in ga prosila, da svoje mnenje sporoči njej in Svetu;

2. podpira sporazum socialnih partnerjev o nekaterih vidikih pogojev dela voznega osebja, dodeljenega za interoperabilne čezmejne storitve; meni da vzpostavlja ustrezno ravnotežje med potrebo po izboljšanju delovnih pogojev in s tem varovanjem zdravja voznega osebja ter potrebo po pospeševanju čezmejnega železniškega prometa znotraj Evropske unije;

3. se strinja, da je treba sporazum predložiti Svetu; zato poziva Svet, da sprejme predlog Komisije za Direktivo Sveta z namenom izvajanja sporazuma, ki so ga sklenili socialni partnerji;

4. ugotavlja, da je sektor železniškega prevoza vključen v obseg uporabe Direktive 2003/88/ES; ugotavlja, da drugi instrumenti Skupnosti vsebujejo podrobnejše zahteve glede organizacije delovnega časa za nekatere poklice ali poklicne dejavnosti (člen 14 Direktive 2003/88/ES) in da so pod nekaterimi pogoji mogoča odstopanja za osebe, ki delajo v železniškem prevozu (člen 17(3)(e) Direktive 2003/88/ES);

5. ugotavlja, da sporazum vsebuje posebne določbe za vozno osebje pri interoperabilnih čezmejnih storitvah, na primer najdaljši čas vožnje, in uveljavlja načelo dnevnega in tedenskega počitka ali odmorov, ki so daljši kot zahtevajo minimalni standardi Direktive 2003/88/ES, hkrati pa v primerjavi z direktivo omogoča večjo prožnost, da se upoštevajo omejitve železniškega sektorja; zato meni, da je sporazum skladen z direktivo;

6. pozdravlja dejstvo, da sporazum, ki so ga sklenili socialni partnerji, in predlog Komisije o Direktivi Sveta predvidevata le minimalne zahteve, pri čemer državam članicam in/ali socialnim partnerjem dopuščata, da ohranijo enake ali uvedejo ugodnejše določbe za delavce na področju železniškega prevoza;

7. poudarja pomembno vlogo socialnih partnerjev pri izboljšanju določb o zdravju in varnosti za delavce; v celoti podpira ustrezno vključenost socialnih partnerjev v pogajanja o socialnem dialogu in dejstvo, da socialni partnerji sklepajo sporazume o delovnih pogojih;

8. priporoča sprejetje predloga;

9. naroči svojemu predsedniku, naj to resolucijo posreduje Svetu, Komisiji in zadevnim socialnim partnerjem.

[1] UL C 364, 18.12.2000, str. 1.

[2] UL L 299, 18.11.2003, str. 9.

--------------------------------------------------